Gesin op Harrismith-plaas vermoor | Landbou
'n Tradisionele geneser is Saterdagoggend deur 'n grusame toneel begroet toe hy afkom op die lyke van vyf gesinslede op die plaas Toekoms by Harrismith.
Brig. Motantsi Makhele, Vrystaatse polisiewoordvoerder, sê die geneser het met sy aankoms by die huis gesien die deur is nie gesluit nie. Hy het 'n afspraak met mnr. Mgwenika John Twala (46), sy vrou, Sonto Selina Maloka (41), en hul drie kinders, Zama (20), Mfanafuthi Justine (17) en Nompumelelo Emily Maloka (6), gehad.
Hy het geklop, maar daar was geen antwoord nie. Nadat hy gewag het vir iemand om die deur oop te maak, het hy binnegegaan en 'n hand in die deur na die sitkamer sien lê. Hy het by die bure alarm gemaak en die polisie is na die toneel ontbied.
Die slagoffers het verskeie steekwonde gehad. Vermoedelik is die jongste kind ook verwurg. 'n Nadoodse ondersoek moet nog verrig word om die presiese oorsaak van dood vas te stel.
Volgens Makhele is die motief vir die moorde onbekend. Die moordenaars is nog op vrye voete.
Mnr. Francois Wilken, president van Vrystaat Landbou (VL), sê die organisasie veroordeel die moorde ten sterkste. Volgens hom was die gesin een van verskeie wat op 'n plaas gewoon het wat deur die regering aan die begunstigdes van 'n grondeis toegeken is.
"Die voortbestaan van 'n veilige en volhoubare landbousektor is van deurslaggewende belang vir voedselsekerheid. Sulke wrede moorde word ten sterkste veroordeel en moet met die grootste erns deur die strafregstelsel beveg word."
Mnr. Tommie Esterhuyse, vise-president van VL, sê die landbousektor kan nie sulke barbaarse optrede teen enige produsent, hetsy dit kommersiële, opkomende of bestaansboere is, hul gesinne en bewoners op plase toelaat nie.
Mnr. Jakkals le Roux, voorsitter van VL se landelike veiligheidskomitee, versoek alle boere om hulself te organiseer en deel te vorm van die landelike beveiligingstrategie en waar moontlik by strukture soos gemeenskapspolisiëringsforums in te skakel. "Dit is belangrik dat sulke gemeenskappe ook betrokke raak om die misdaadgolf in landelike gemeenskappe doeltreffend saam met die polisie aan te pak."
Me. Thoko Didiza, minister van landbou, grondhervorming en landelike ontwikkeling, sê in 'n verklaring sy is geskok deur die moord op die vyf gesinslede. Sy veroordeel die barbaarse daad en vra dat die gemeenskap die polisie moet help om die skuldiges te vind.
"Ek doen ook 'n beroep op die wetstoepassingsagentskappe om dag en nag te werk om wie ook al vir hierdie grusame daad verantwoordelik is, in hegtenis te neem."
Enigiemand met inligting kan speurkapt. Boy Makubo by 082 332 3418 of die Stopmisdaadnommer by 08600 10111 kontak.